Ole M. Nielsen (KRF), 2001-05-04:
Jeg vil gerne sige tak for besvarelsen.
Og det er jo korrekt, at regeringen har mange ting i gang.
Man må jo sige, at vi lever i et samfund, hvor vi har pincetten fremme, når vi sådan skal finde ud af, hvordan vi håndterer og justerer de små ting, der skal løses.
Det tror jeg da kendetegner et veludviklet, højtudviklet samfund, hvor man tager hånd om de mindste enheder både geografisk og menneskeligt.
Alligevel er der jo så - men det kommer jeg tilbage til
- nogle ideologiske blokeringer, som måske hindrer det, man allerlettest havde kunnet fremme udviklingen ved.
Det var det, jeg var lidt inde på i min begrundelse ved starten.
Men tak for besvarelsen.
Jeg synes, det er utrolig positivt, at regeringen fokuserer på landdistrikterne og også ønsker at udvikle dem og bevare dem som selvbærende og også bæredygtige områder af det danske samfund, og det pointeres, at Danmark skal være et helt samfund, hvor alle har et fælles ansvar for at nå det mål.
Det synes jeg er flot, og det er også fint nok at fokusere på at fremme det frivillige Danmark, eller hvad man nu skal kalde det, altså foreningslivet.
Man kan nok synes, når man er så gammeldags som mig, at forskning i foreningernes muligheder - o.k., det kan de vel selv finde ud af derude.
Men det er ikke sikkert, at de kan det.
Det er nok muligt, at der skal skubbes til det, og det er vel også en af de ting, som det nye forskningscenter i forbindelse med Syddansk Universitet har til formål, tror jeg.
Det fremgår jo også af en eller anden statistik eller af en undersøgelse, en Vilstrup-undersøgelse, at 500.000-600.000 byboer i virkeligheden ønsker at bo på landet.
Især da, når man tænker på dem, der bor der i forvejen, så må det jo være meget attraktivt.
Men man skal have råd til det.
For selv om ejendomme og huse er billige, er der nogle priser at betale, som man selvfølgelig skal holde op mod de herligheder, der er ved det.
Og det er dér, vi altså har en opgave politisk ved at prøve at fremme den udvikling.
Jeg vil gerne sige tak for det element i redegørelsen, som omhandler, skal vi kalde det, et forsøg på at definere, hvad der er landdistrikter, landkommuner, udkantskommuner osv.
Det har jeg brokket mig over i et par år, at man ikke helt havde styr på.
Så det synes jeg er et godt tiltag, et godt forsøg.
Jeg tror nu nok så, at der mangler et stykke vej, til man også har fået statistikkerne til at registrere på den måde.
Og det kan jeg slet ikke undre mig over, det er helt naturligt.
Det er utrolig svært at få tingene delt op, sådan at de udtrykker de forhold, som vi hver især ønsker afklaret.
Men det er der også nu udtrykt en god vilje til.
Når jeg så er ved det positive, vil jeg også sige, at jeg synes, at det er flot, at man fra regeringens side har forståelse for og satser på, at IT-udviklingen er rigtig vigtig, utrolig vigtig i udkantsområderne og også på de danske småøer for lige at tage dem med i den sang her om noget, der interesserer os.
Det gør jo nutidens teknologi.
Den giver netop muligheden for hjemmearbejdspladser, for at vi ikke skal transportere os langt.
Det er betydelig lettere at transportere nogle smådata med svag strøm i nogle tråde, men muligheden skal bare være til stede.
Og derfor er det jo utrolig vigtigt, at man satser på det her, og det er regeringen godt i gang med at leve op til.
Så til det negative
Og det er jo det, som ligger lidt uden for den her ministers område, det ved jeg godt.
Men en af de allerletteste måder at få gang i nogle ting på var måske at åbne lidt op i miljøplanlovgivningen, have lidt mere forståelse for de muligheder, det giver ved at give lidt mere frihed.
Det er jo bestemt ikke, fordi jeg synes, at vi skal have lov til alt muligt, og at vi skal svine hele vores samfund til med grimme bygninger og forurening, og jeg ved ikke hvad.
Men der er altså virkelig nogle muligheder i forbindelse med eksisterende bygninger og landbrug, også i tilslutning til de eksisterende landsbyer, for at lave en erhvervsudvikling og en bosætning, hvis man er lidt mere åben.
Vi er også en gruppe af partier, der har fremsat beslutningsforslag om mulighederne for skiltning, sådan at folk kan finde frem til de mindre virksomheder, som ligger i landdistrikterne.
Det kommer til behandling om et par uger.
Og det er også en af de ting, som virkelig kan være med til at løsne op og være med til at ændre den negative trend, der jo naturligt er, i erhvervsudviklingen og i bosætningen, når et så fundamentalt og arbejdskrævende erhverv som landbruget er i stærk tilbagegang, hvad angår antallet af beskæftigede, også når vi tænker på de mange små håndværkere og handlende, som var i et samfund for 30-40-50 år siden, hvor familierne jo også var mere børnerige.
Der skal virkelig nogle stærke kræfter til for at få vendt den negative tendens, der er.
Men også kommunerne og amtskommunerne svigter i forhold
til det her.
Mange steder kniber det vældigt med at få udformet og implementeret en landdistriktspolitik.
Vi må også hjælpe hinanden med at klemme på med det over for dem, så de ser nødvendigheden og vigtigheden i det. Så er der byfornyelse.
Der er det også, som om landdistrikterne får forholdsvis lidt fornøjelse af de puljer, der er afsat til den slags ting, men det er igen ikke et problem, man måske kan gøre så meget ved her, fordi det er et spørgsmål om medfinansiering fra kommunernes side til at udnytte de puljer.
Det fremgår også af redegørelsen, at man fra regeringens side interesserer sig for fremtidens landsbyhus, nye typer andelsboliger, nye former for finansiering, nye materialer i boligen, f.eks. økologisk byggeri - det var da en rigtig positiv ting at arbejde med - og også finansiering.
Så der kunne vi godt have brug for at finde en finansieringsform, en finansieringsstøtte, som kunne fremme investeringer, ikke kun i boligbyggeri, men også i institutions- og erhvervsbyggeri i landdistrikterne.
Nye boligformer synes vi bestemt ville være en af tingene.
Så er der også sådan en flot sætning i redegørelsen, der hedder, at i landdistrikterne skal indgås strategiske samarbejder for at tilvejebringe de bedst mulige udviklingsmuligheder for virksomhederne.
Vi får ikke rigtig nogen forklaring på, hvad der egentlig menes med det.
Jeg ved ikke helt, hvad det er, regeringen vil på det område, men det er bestemt noget, som er værd at arbejde med. Til den ende hører jo, hvis man skal have erhvervsudvikling og have nye virksomheder ud, også, at infrastrukturen fungerer.
Og det, jeg tænker på, er ikke vejene og IT, det har vi været inde på, men at posten kommer ud og bliver ved at komme ud 6 dage om ugen, og at man også kan få ekspederet sine indbetalinger, og hvad man i øvrigt skal bruge postvæsenet til. Vi er så lykkelige over endnu at have et landpostsystem. Det er utrolig vigtigt for de enkeltliggende boliger rundtomkring i landdistrikterne, at man har det.
Jeg nyder selv fornøjelsen af at bo et sted, hvor vi har en landpost.
Vi lægger bare vores ting på bryggersbordet, så bliver det klaret.
Det er virkelig en rigtig flot service.
Jeg tror ikke, at den findes i ret mange lande.
Men det er også utrolig vigtigt, at vi kan blive ved at opretholde den.
Det er noget at det, der får tingene til at hænge sammen.
Så er der selvfølgelig uddannelse og skoler, som også ministeren var inde på.
Vi kan ikke for meget støtte bevarelsen af små skoler eller deres videreførelse i privat regi, hvis ikke det kan lade sig gøre i offentligt regi.
Det er utrolig vigtigt, at man opretholder små skoler i landdistrikterne og landsbyerne.
Noget af det, der får det til at hænge sammen, er, at der stadig væk er noget at samles om, hvor børnene kan komme og føle, at de ikke skal flyttes langt hjemmefra, når de skal til at gå i skole.
Det er også det, at der for billige penge måske er nogle offentlige lokaler, som man kan bruge til ting og sager.
Der er mange ting at tage fat på, og den lampe, der lyser her, får snart farven rød, så jeg vil stoppe og håber, at vi får en rigtig god debat.
Jeg skal også lige have tid til at oplæse et forslag til vedtagelse, som jeg fremsætter på vegne af S, V, K, SF, DF, Enhedslisten og Kristeligt Folkeparti.
Jeg kan sige, at det eneste parti, der ikke er med her, er CD, og jeg formoder, at det er, fordi jeg ikke har haft kontakt med CD's ordfører endnu.
Men det kan CD selv få lov til at tilkendegive. Men det er altså samtlige partier, der står bag forslaget til vedtagelse, og det er også ganske fredeligt.
Det er ikke så operativt, men det er, fordi der er mange gode ting i gang, og at det, som vi egentlig synes mangler allermest, måske ligger uden for det her regi.